Húsamálarar og ferðamenn varaðir við
Það verður mjög hvasst á vestanverðu landinu síðdegis á morgun og fram á föstudagsmorgun. Þá verður kalt í nótt og jafnvel næturfrost í innsveitum, segir Theodór Hervarsson, veðurfræðingur Veðurstofu Íslands, í samtali við mbl.is.
Veðurspáin fyrir fimmtudags- og föstudagskvöld er slæm fyrir vestanvert landið og miðhálendið. Spáð er allt að 35 metrum á sekúndu í hviðum sem gæti orðið varasamt fyrir ökutæki sem taka á sig vind, útivistarfólk og tjaldbúa. "Það þarf að huga að ýmsu," segir Theodór.
Gul viðvörun hefur verið gefin út fyrir Faxaflóa, Suðurlandið, Breiðafjörð og hálendið.
"Í fyrramálið byrjar að hvessa og þykkna upp en versta veðrið er ekki fyrr en annað kvöld. Frá um klukkan 18:00 til 06:00. Á föstudagsmorgun snýr hann sér í suðvestanátt með skúrum og það verður stífur vindur sunnan- og vestanlands með skúrum," útskýrir hann.
Tilkynning til húsamálara
Einar Sveinbjörnsson veðurfræðingur gaf út viðvörun til málara um að dagurinn yrði mögulega síðasti þurri dagurinn suðvestanlands þetta sumarið. Hann segir fjórar lægðir á leiðinni á næstu viku eða svo. Theodór tekur undir það og reiknar með skúrum næstu tíu daga sunnan- og vestanlands.
Veðurhorfur á landinu
"Hæg norðlæg eða breytileg átt og léttskýjað um mestallt land. Vaxandi suðaustanátt í fyrramálið og þykknar upp, víða 10-18 m/s annað kvöld og rigning en hægari vindur norðaustan til og þurrt. Kalt í nótt og hætt við næturfrosti inn til landsins, en 8 til 16 stiga hiti á morgun, hlýjast á Austurlandi." segir á vef Veðurstofu Íslands.
Í athugasemdum veðurfræðings segir:
"Hvasst og hviðótt með vætu um vestanvert landið og á miðhálendinu annað kvöld, hviður geta hæglega farið yfir 30 m/s í vindstrengjum við fjöll og á norðanverðu hálendinu gætu hviður farið nærri 40 m/s. Á þeim svæðum sem hér um ræðir er því um að ræða varasamt veður fyrir ökutæki sem taka á sig mikinn vind og létta tengivagna. Hætta getur stafað af þessu veðri fyrir útivistarfólk og tjaldbúa sem hyggja á dvöl á hálendinu. Jafnframt er almenn hætta á foktjóni á Suðurlandi, Faxaflóa og Snæfellsnesi ef ekki er gengið vel frá hlutunum."
"Slysavarnafélagið Landsbjörg verður ekki með sérstakan viðbúnað en þar verða allir klárir ef kallið kemur," segir Davíð Már Bjarnason, upplýsingafulltrúi Landsbjargar, í samtali við mbl.is.
Safetravel hefur sent út viðvörun til erlendra ferðamanna.
Það verður mjög hvasst á vestanverðu landinu síðdegis á morgun og fram á föstudagsmorgun.
Þá verður kalt í nótt og jafnvel næturfrost í innsveitum, segir Theodór Hervarsson, veðurfræðingur Veðurstofu Íslands.
Veðurspáin fyrir fimmtudags- og föstudagskvöld er slæm fyrir vestanvert landið og miðhálendið.
Spáð er allt að 35 metrum á sekúndu í hviðum sem gæti orðið varasamt fyrir ökutæki sem taka á sig vind, útivistarfólk og tjaldbúa.
Gul viðvörun hefur verið gefin út fyrir Faxaflóa, Suðurlandið, Breiðafjörð og hálendið.
Einar Sveinbjörnsson veðurfræðingur gaf út viðvörun til málara um að dagurinn yrði mögulega síðasti þurri dagurinn suðvestanlands þetta sumarið.